Tatoeba sentences — language code: lat
Arte laboratæ vestes ostroque superbo, / ingens argentum mensis, cælataque in auro / fortia facta patrum, series longissima rerum / per tot ducta viros antiqua ab origine gentis.
Aeneas (neque enim patrius consistere mentem / passus amor) rapidum ad naves præmittit Achaten, / Ascanio ferat hæc, ipsumque ad mœnia ducat: / omnis in Ascanio cari stat cura parentis.
Munera præterea Iliacis erepta ruinis / ferre jubet, pallam signis auroque rigentem, / et circumtextum croceo velamen acantho, / ornatus Argivæ Helenæ, quos illa Mycenis, / Pergama cum peteret inconcessosque Hymenæos, / extulerat, matris Ledæ mirabile donum.
Præterea sceptrum, Ilione quod gesserat olim, / maxima natarum Priami, colloque monile / baccatum, et duplicem gemmis auroque coronam. / Hæc celerans, iter ad naves tendebat Achates.
Potesne loqui?
Belogradum caput Serbiae est.
At Cytherea novas artes, nova pectore versat / consilia, ut faciem mutatus et ora Cupido / pro dulci Ascanio veniat, donisque furentem / incendat reginam atque ossibus impicet ignem.
Quippe domum timet ambiguam Tyriosque bilingues; / urit atrox Juno, et sub noctem cura recursat.
Ergo his aligerum dictis affatur Amorem: / "Nate, meæ vires, mea magna potentia, solus, / nate, patris summi qui tela Typhoëa temnis, / ad te confugio et supplex tua numina posco".
Frater ut Aeneas pelago tuus omnia circum / litora jactetur odiis Junonis iniquæ, / nota tibi, et nostro doluisti sæpe dolore.
Nunc Phœnissa tenet Dido blandisque moratur / vocibus, et vereor, quo se Junonia vertant / hospitia: haud tanto cessabit cardine rerum.
Quocirca capere ante dolis et cingere flamma / reginam meditor, ne quo se numine mutet, / sed magno Aeneæ mecum teneatur amore.
Qua facere id possis, nostram nunc accipe mentem: / Regius accitu cari genitoris ad urbem / Sidoniam puer ire parat, mea maxima cura, / dona ferens pelago et flammis restantia Trojæ.
Hunc ego sopitum somno super alta Cythera / aut super Idalium sacrata sede recondam, / ne qua scire dolos mediusve occurrere possit.
Tu faciem illius noctem non amplius unam / falle dolo, et notos pueri puer indue vultus, / ut, cum te gremio accipiet lætissima Dido / regales inter mensas laticemque Lyæum, / cum dabit amplexus atque oscula dulcia figet, / occultum inspires ignem fallasque veneno.
Paret Amor dictis caræ genetricis, et alas / exuit et gressu gaudens incedit Iuli.
At Venus Ascanio placidam per membra quietem / irrigat, et fotum gremio dea tollit in altos / Idaliæ lucos, ubi mollis amaracus illum / floribus et dulci adspirans complectitur umbra.
Jamque ibat, dicto parens, et dona Cupido / regia portabat Tyriis, duce laetus Achate.
Cum venit, aulæis jam se regina superbis / aurea composuit sponda mediamque locavit.
Jam pater Aeneas et jam Trojana juventus / conveniunt, stratoque super discumbitur ostro.
Dant manibus famuli lymphas, Cereremque canistris / expediunt, tonsisque ferunt mantelia villis.
Quinquaginta intus famulæ, quibus ordine longo / cura penum struere et flammis adolere Penates; / centum aliæ totidemque pares ætate ministri, / qui dapibus mensas onerent et pocula ponant.
Difficile est hoc facere.